རྒྱུད་ཀྱི་ཆོས་ཐོག་འཁོར་རྗེས་སླར་ཡང་བློ་གླིང་གྲྭ་ཚང་དུ་ཕེབས་ནས་སློབ་གཉེར་བ་རྣམས་ལ་དཔེ་ཁྲིད་གནང་ནས་བཞུགས།ཕྱི་ལོ་༡༩༨༧ལོ་ནས་འབྲས་སྤུངས་ཚོགས་ཆེན་ཞལ་ངོ་དང་གྲྭ་ཚང་གི་དགེ་བསྐོས་གཅིག་ལྕོགས་ལོ་གཉིས་གནང་།རྡ་སར་༧གོང་ས་སྐྱབས་མགོན་ཆེན་པོའི་སྐུ་དྲུང་དུ་གཞུང་ཆེན་གྱི་དམ་བཅའ་ལན་གཉིས་བཞག་སྟེ་སྒྲུབ་པའི་མཆོད་པ་བླ་མེད་དུ་ཕུལ།ཕྱི་ལོ༡༩༩༠ལོར་༧གོང་ས་སྐྱབས་མགོན་ཆེན་པོ་མཆོག་ནས་དཔལྡན་སྟོད་རྒྱུད་གྲྭ་ཚང་གི་བླ་མ་དབུ་མཛད་ཀྱི་ཕྱག་རྟགས་གནང་བ་ལྟར་རྡ་སར་༧གོང་ས་སྐྱབས་མགོན་ཆེན་པོ་མཆོག་མཇལ་བཅར་ཞུས་ཏེ་བཀའ་སློབ་ལམ་སྟོན་རྣམས་ཐུགས་ཀྱི་དཀྱིལ་དུ་བཅངས།བླ་མ་དབུ་མཛད་ལོ་གསུམ་རིང་རྒྱུད་སྟོད་གྲྭ་ཚང་གི་བྱ་བ་ལས་ཀྱི་འཁོར་ལོ་རྣམས་གང་ལེགས་གནང་ཞིང་།ཕྱི་ལོ་༡༩༩༣ལོ་ནས་དཔལྡན་སྟོད་རྒྱུད་གྲྭ་ཚང་གི་མཁན་ཁྲིར་ཕེབས་དགོས་པའི་བཀའ་རྒྱ་གནང་བ་ལྟར་༧གོང་ས་སྐྱབས་མགོན་ཆེན་པོ་མཆོག་མཇལ་བཅར་དང་།བོད་ཀྱི་ཕྱི་ནང་གསང་གསུམ་ལ་ཕན་པའི་བཀའ་སློབ་ལམ་སྟོན་ཟབ་མོ་རྣམས་ཐུགས་ཀྱི་རྒྱན་དུ་བླངས།མཁན་པོའི་ཐུགས་ཁུར་བཞེས་ནས་བསྟན་འགྲོ་ལ་སྨན་པའི་མཛད་བཟང་རྒྱ་ཆེར་བསྐྱངས།ཕྱི་ལོ་༢༠༠༣ལོ་ཟླ་༡པོའི་ཚེས༡༨ཉིན་༧གོང་ས་སྐྱབས་མགོན་ཆེན་པོ་མཆོག་ནས་ཤར་པ་ཆོས་རྗེར་ཕེབས་དགོས་པའི་ཕྱག་བྲིས་གནང་དོན་བཞིན་ཕྱི་ཚེས་༢༠ཉིན་༧གོང་ས་སྐྱབས་མགོན་ཆེན་པོ་མཆོག་ལ་མཇལ་བཅར་ཞུ་སྐབས་ཐུགས་དགྱེས་ཚོར་ཆེན་པོས་རྗེས་སུ་བཟུང་བར་མཛད།དཔལྡན་སྟོད་རྒྱུད་གྲྭ་ཚང་དུ་གདན་ས་ཆེན་པོ་གསུམ་དང་།བཀྲིས་ལྷུན་པོ་དང་།རྭ་སྟོད།རྒྱུད་སྟོད་སྨད་གཉིས་ཀྱི་མཁན་ལས་ཟུར་དང་དབུ་བླ་རྣམས་གཙོས་པའི་གྲྭ་མང་དང་།ཆོས་དོན་ལྷན་ཁང་གི་སྐུ་ཚབ་བཅས་ལྷན་འཛོམས་ཀྱིས་ཤར་པ་ཆོས་རྗེ་ཁྲི་འདོན་མཛད་སྒོ་གཟབ་རྒྱས་གནང་།ཕྱི་ལོ་༢༠༠༣ཕྱི་ཟླ་༢པའི་ཚེས་༡༡ཉིན་རང་གཞུང་གི་སྐུ་ཚབ་དང་།གདན་ས་ཆེན་པོ་དགའ་འབྲས་གཉིས་ཀྱི་གྲྭ་ཚང་བཞི་དང་།རྭ་སྟོད་གྲྭ་ཚང་བཅས་ཀྱི་མཁན་ལས་ཟུར་དང་འདུས་མང་གང་མང་གིས་ཕེབས་བསུ་གཟབ་རྒྱས་ངང་དགའ་ལྡན་རྣམ་པར་རྒྱལ་བའི་གླིང་དུ་ཞབས་ཟུང་མངོན་པར་བསྒྱུར།ཚེས་༡༢ཉིན་འཇམ་མགོན་རྒྱལ་བ་གཉིས་པའི་གདན་ས་ཆེན་མོ་དགའ་ལྡན་རྣམ་པར་རྒྱལ་བའི་གླིང་གི་ཚོགས་ཆེན་དུ་མང་ཇ་དང་འབྲེལ་ཤར་པ་ཆོས་རྗེའི་ཁྲི་འདོན་མཛད་སྒོ་དངོས་གཞི་གཟབ་རྒྱས་ཚུགས་ཏེ་ཤར་པ་ཆོས་རྗེའི་ཐུགས་འགན་བཞེས།རྗེ་འདིས་ཤར་པ་ཆོས་རྗེའི་བྱེད་སྒོ་འཐུས་ཚང་གནང་བའི་ཞོར་ལ།རྒྱུན་དུ་གདན་ས་ཆེན་པོ་འབྲས་སྤུངས་བློ་གླིང་གྲྭ་ཚང་དུ་བཞུགས་ནས་གདུལ་བྱ་བརྒྱ་ཕྲག་མང་པོར་གཞུང་ཆེན་གྱི་འཆད་ཁྲིད་གནང་།དེ་བཞིན་རྒྱ་བོད་འབྲུག་གང་སར་མཛད་འཕྲིན་རྒྱ་ཆེར་བསྐྱངས་དང་སྐྱོང་བཞིན་པའི་མུར།ཨ་རི་དང་།ཨོ་སི་ཊོ་ལི་ཡ་དང་།ཧྥ་རན་སི།སུད་སི་སོགས་ནུབ་ཕྱོགས་ཁུལ་དང་།ཐེ་ཝན་དང་།སིང་གྷ་པིར།མ་ལ་ཤི་ཡ་སོགས་ཤར་གླིང་ཁུལ་གྱི་ཕྱིའི་ཡུལ་གྲུ་མང་པོ་ལ་གདན་ཞུ་ཕུལ་བ་བཞིན་ཕེབས་ནས་མདོ་སྔགས་ཀྱི་ཆོས་འཁོར་རྒྱ་ཆེར་བསྐོར།་་་་་་་་